ગુજરાતના ખ્યાતનામ કલાકારો અભેસિંહ રાઠોડ, રાધાબેન વ્યાસ અને નીલેશ પંડ્યાએ ઝવેરચંદ મેઘાણી રચિત-સંપાદિત ગીતો-લોકગીતો-ભજનોની રમઝટ બોલાવી હતી. દુહા-છંદની રમઝટ બોલાવીને અભેસિંહભાઈએ કાર્યક્ર્મનો આરંભ કર્યો. 'મોર બની થનગાટ કરે', 'શિવાજીનું હાલરડું', 'ચારણ-કન્યા', 'કોઈનો લાડકવાયો'જેવાં અમર મેઘાણી-ગીતોની ઝમકદાર રજૂઆત કરીને અભેસિંહભાઈ અને રાધાબેને સહુની દાદ મેળવી. 'ના છડિયાં હથિયાર' અને 'હાલાજી તારા હાથ'કથાગીતોની પણ જુસ્સાભેર રજૂઆત કરી. નીલશભાઈએ 'રઢિયાળી રાત'માંથી સદાબહાર લોકગીતો 'ચાંદો ઊગ્યો ચોકમાં'અને 'સવા બશેરનું મારું દાતરડું'રજૂ કર્યાં. અભેસિંહભાઈના ૧૭ વર્ષીય પૌત્ર આદિત્યએ પણ દાદા સાથે સૂર પૂરાવ્યો હતો. આજે પણ લોકમુખે રમતું અતિ જાણીતું ગીત 'કસુંબીનો રંગ'સહુ કલાકારોએ રજૂ કરીને કાર્યક્ર્મને વિરામ આપ્યો હતો. વાઘ-વૃંદ ચંદ્રકાંત સોલંકી (તબલા), અશોક બારૈયા (ઢોલક), હેમુ પરમાર (બેન્જો), નવીન સોલંકી અને મોહિત વાઘેલા (મંજીરા)એ પણ બખુબી સાથ આપ્યો. જગદીશભાઈ પરમારે ઉદ્ઘોષણા કરી હતી. સાઉન્ડની જવાબદારી પ્રકાશ પટેલ - પી.સી. સાઉન્ડે સંભાળી હતી.